
RAPORT  COMUN

asupra propunerii legislative privind modificarea Ordonanţei de urgenţă a Guvernului nr.148 din 3 noiembrie 2005 privind susţinerea familiei în vederea creşterii copilului 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 320 din 9 mai 2011, cu dezbaterea pe fond a propunerii legislative privind modificarea Ordonanţei de urgenţă a Guvernului nr.148 din 3 noiembrie 2005 privind susţinerea familiei în vederea creşterii copilului.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.20/10.01.2011)

· avizul favorabil al Comisiei juridice, de disciplină şi imunităţi (nr.31/475/24.05.2011)

· avizul favorabil al Comisiei pentru sănătate şi familie (nr.28/116/19.05.2011)

· avizul negativ al Comisiei pentru egalitatea de şanse pentru femei şi bărbaţi (nr.37/297/19 mai 2011)

· punctul de vedere negativ al Guvernului (nr.145/20.01.2011).

Propunerea legislativă are ca obiect de reglementare completarea art. 1 şi 5 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr. 7/2007, cu modificările şi completările ulterioare, în sensul acordării indemnizaţiei lunare pentru creşterea copilului în vârstă de până la 2 ani, sau în cazul copilului cu handicap de până la 3 ani, unuia dintre bunicii copilului, în situaţia în care părintele beneficiar de concediu şi indemnizaţie pentru creşterea copilului se întoarce la locul de muncă.

De asemenea, iniţiativa legislativă prevede ca în situaţia în care beneficiarul indemnizaţiei este bunica sau bunicul pensionar, cuantumul indemnizaţiei pentru creşterea copilului să fie egală cu salariul minim net pe economie.

Comisiile propun Plenului Camerei Deputaţilor respingerea propunerii legislative din următoarele considerente:
- drepturile prevăzute de Ordonanţa de urgenţă a Guvernului nr. 148/2005 nu pot fi transferate unei alte persoane, deoarece indemnizaţia prevăzută este un venit de înlocuire pe perioada concediului de creştere şi îngrijire a copilului în vârstă de până la 2 ani, respectiv 3 ani în cazul copilului cu handicap;
-potrivit prevederilor pct.2 Clauza 1 alin (2) din Anexa la Directiva nr.96/34/CEE privind acordul-cadru referitor la concediul pentru creşterea copilului încheiat de UNICE, CEEP, şi CES “dreptul la concediu pentru creşterea copilului ar trebui în principiu acordat pe bază netransferabilă.”


-în plus, de la data de 1 ianuarie 2011 a intrat în vigoare Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor, care se aplică persoanelor ai căror copii s-au născut după data de 1 ianuarie 2011, OUG nr.148/2005 urmând să-şi înceteze de drept aplicabilitatea la data împlinirii vârstei de 2 ani, respectiv 3 ani în cazul copilului cu handicap, de către copiii aflaţi sub incidenţa prevederilor ei.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterea iniţiativei legislative a participat, în conformitate cu prevederile art.55 din Regulamentul Camerei Deputaţilor, doamna Mihaela Grecu, director în cadrul Ministerului Muncii, Familiei şi Protecţiei Sociale.
În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţa comună din data de 7 iunie 2011. La lucrări au fost prezenţi 26 deputaţi din totalul de 27 membri ai Comisiei pentru muncă şi protecţie socială şi 33 deputaţi din totalul de 33 membri ai Comisiei pentru buget, finanţe şi bănci.
Raportul comisiilor a fost adoptat cu unanimitate de voturi.

Proiectul de lege a fost respins de Senat în şedinţa din 4 mai 2011.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

